
Rendezetlen fehérjefragmensek NMR spektroszkópiai vizsgálata: másodlagos kémiai eltolódások és transzlációs diffúzió

A Mitogén Aktivált Fehérjekináz (MAPK) kaszkádok evolúciósan megőrződött, sejten belüli jeltovábbító útvonalak, melyek sokféle extracelluláris ingerre adnak választ, és számos alapvető sejtfolyamatot irányítanak, így pl. a sejtnövekedést, a sejtosztódást, a stresszfolyamatokat és a sejthalált. A korábban megfigyelt klasszikus, strukturális domének között megvalósuló fehérje-fehérje kölcsönhatásokkal szemben ebben a rendszerben a fehérje-peptid típusú kölcsönhatások dominálnak. Mivel a különböző MAPK családok dokkoló árkai szekvenciálisan nagymértékű hasonlóságot mutatnak, feltételezték, hogy a rendszerben megfigyelhető specifikus kötődések a szubsztrátok lineáris dokkoló motívumaihoz kapcsolódnak.
Munkánk során arra a kérdésre kerestük a választ, milyen szerkezeti okokra vezethetők vissza a MAPK rendszerben megfigyelt specifikus kötődések. NMR méréseket végeztünk öt fehérjefragmensen, melyek az NFAT transzkripciós faktor kivételével mind lineáris dokkoló motívumokból származtak. 2D spektrumok felvétele és az asszignáció elvégzése után a másodlagos kémiai eltolódások szekvencia szerinti alakulásából következtettünk a fragmensek szerkezeti jellemzőire. Két esetben (NFAT, MNK1) teljes rendezetlenséget állapítottunk meg, három fehérjefragmens (MK2, RSK1, RSK1_S/A) különböző hosszúságú régiójában viszont naszcens helicitást tapasztaltunk. A MAPK rendszer kötődésviszonyainak ismeretében és az eredményeink alapján arra következtettünk, hogy a specifikus kötődés a naszcens szerkezetkialakító hajlammal rendelkező régiókhoz kapcsolódik, ezek hiánya pedig a promiszkuus kötődést eredményezi. Az NMR mérésekből nyerhető atomi szintű információk felhasználásával tehát kapcsolatot tudtunk teremteni a fehérjefragmensek szerkezete és biológiai funkciói között.
A méréseket denaturáló közegben is megismételtük, és megfigyeltük, hogy a naszcens másodlagos szerkezetkialakító hajlamú régiók megőrzik ezt a tulajdonságukat, illetve azt, hogy denaturáló körülmények között sem érhető el a teljes rendezetlenség. Diffúziós méréseink alapján összehasonlítottuk közel azonos molekulatömegű rendezett minifehérjék és a vizsgált rendezetlen fragmensek hidrodinamikai sugarát, melyek közül várakozásainknak megfelelően utóbbiak bizonyultak nagyobbnak.
Eredményeink remélhetőleg hozzájárulnak majd a MAPK jelátviteli rendszer működésének jobb megértéséhez, és ezáltal a különböző fontos sejtfolyamatok szabályzásával kapcsolatos ismereteink kibővítéséhez.



